**Raha eraldamine Vabariigi Valitsuse reservi sihtotstarbelistest vahenditest seletuskiri**

Vabariigi Valitsuse reservi sihtotstarbelistesse vahenditesse on planeeritud üleriigiliselt IKT küberturvalisuse tõstmiseks mõeldud vahendid. Sihtotstarbelise reservi tegevuste loetellu tehti viimane muudatus Vabariigi Valitsuse 11.aprilli 2024. a istungi otsusega. Vabariigi Valitsuse reservi sihtotstarbelistes vahendites kajastuvaid küberturbe tagamiseks ja taseme tõstmiseks vajalikke vahendeid kureerib ning taotlusi menetles Majandus- ja Kommunikatsiooniministeeriumi Riikliku küberturvalisuse osakond (RKO). Valitsemisalade poolt toimus vahendite taotlemine 01.03.2024 – 31.03.2024. Taotluste esitamise eeldus oli, et rahastatavad tegevused peavad otseselt panustama Eesti riigi ja/või konkreetse asutuse küberturvalisuse suurendamisse. Majandus- ja kommunikatsiooniministeeriumi hinnangul laekus 31. märtsiks riikliku küberturvalisuse osakonda rekordiline arv taotlusi (47 taotlust), millega taotleti 2024. aasta tegevustele üle 5,4 miljonit euro. 2024.aasta taotlusvooru eelarve oli veidi üle 2,9 miljoni euro.

Välisministeeriumi esitatud taotlustest said positiivse hinnangu alljärgnevad taotlused:

|  |  |
| --- | --- |
| **IKT küberturvalisuse tõstmine valitsemisalades** | **2024** |
| **Välisministeerium, sh:** | **270 000** |
| Virtuaalse privaatvõrgu (VPN) lahenduse välja vahetamine | 50 000 |
| AI baasil küberturbe intsidentide tuvastamise võimekuse loomine | 100 000 |
| Konsulaarteenuste rakenduse Consul platvormi ja baasraamistiku uuendamine ning vastavusse viimine OWASP ASVS 4.0 turvanõuetega | 120 000 |

Eelnevast tulenevalt taotleb Välisministeerium Vabariigi Valitsuse reservi sihtotstarbelistesse vahenditesse planeeritud IKT küberturvalisuse tõstmiseks mõeldud vahenditest 270 000 eurot välja toodud tegevuste kulutuste katmiseks (Välispoliitika tulemusvaldkond, Välispoliitika ja arengukoostöö programm), sh 100 000 eurot kuludeks ja 170 000 eurot investeeringuteks.